### NN 105/2025 (23.7.2025.), Pravilnik o provedbi Programa potpore za sufinanciranje troškova proizvodnje hrvatskih poljoprivrednih i prehrambenih proizvoda registriranih u sustavu kvalitete zaštićenom oznakom izvornosti ili zaštićenom oznakom zemljopisnog podrijetla za razdoblje do 2027. godine

Ministarstvo poljoprivrede, šumarstva i ribarstva

1482

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ZA SUFINANCIRANJE TROŠKOVA PROIZVODNJE HRVATSKIH POLJOPRIVREDNIH I PREHRAMBENIH PROIZVODA REGISTRIRANIH U SUSTAVU KVALITETE ZAŠTIĆENOM OZNAKOM IZVORNOSTI ILI ZAŠTIĆENOM OZNAKOM ZEMLJOPISNOG PODRIJETLA ZA RAZDOBLJE
 DO 2027. GODINE

Predmet pravilnika

Članak 1.

Ovim se Pravilnikom propisuje provedba Programa potpore za sufinanciranje troškova proizvodnje hrvatskih poljoprivrednih i prehrambenih proizvoda registriranih u sustavu kvalitete zaštićenom oznakom izvornosti ili zaštićenom oznakom zemljopisnog podrijetla za razdoblje do 2027. godine, donesenog Odlukom Vlade Republike Hrvatske, klasa: 022-03/25-4/229, urbroj: 50301-27/15-25-4 od 27. svibnja 2025. godine (u daljnjem tekstu: Program).

Dodjela potpore

Članak 2.

Potpora iz ovog Programa dodjeljuje se u skladu s Uredbom Komisije (EU) br. 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (L, 15. 12. 2023.), Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352/9, 24. 12. 2013.) kako je posljednji put izmijenjena Uredbom Komisije (EU) 2024/3118 оd 10. prosinca 2024. (L, 13. 12. 2024.) te Uredbom Komisije (EU) br. 717/2014 od 27. lipnja 2014 o primjeni članaka 107. i 108. Ugovora o funkcioniranju Europske unije na de minimis potpore u sektoru ribarstva i akvakulture (SL L 190/45, 28. 6. 2014.) kako je posljednji put izmijenjena Uredbom Komisije (EU) br. 2023/2391 od 4. listopada 2023. (L, 5. 10. 2023.).

Pojmovnik

Članak 3.

Pojmovi korišteni u ovom Pravilniku imaju sljedeće značenje:

a) »podnositelj zahtjeva« je svaki subjekt koji je podnio zahtjev temeljem ovoga Pravilnika

b) »korisnik« je subjekt koji je ostvario pravo na potporu iz Programa i udovoljava uvjetima Programa i ovoga Pravilnika

c) »mikro, mala i srednja poduzeća« definirana su člankom 2. Priloga 1. Uredbe Komisije (EU) br. 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327/1, 21. 12. 2022.) (u daljnjem tekstu: Uredba o poljoprivrednom izuzeću)

d) »Zaštićena oznaka izvornosti« (ZOI) je naziv, koji može biti tradicionalno korišten naziv, kojim se označava proizvod koji potječe iz određenog mjesta, određene regije ili, u iznimnim slučajevima, određene zemlje, čija su kvaliteta ili karakteristike u bitnom ili isključivo posljedica određenog zemljopisnog okruženja i njegovih urođenih prirodnih i ljudskih čimbenika i čije se sve faze proizvodnje odvijaju u točno određenom zemljopisnom području

e) »Zaštićena oznaka zemljopisnog podrijetla« (ZOZP) je naziv, uključujući tradicionalno korišten naziv, kojim se označava proizvod koji potječe iz određenog mjesta, određene regije ili određene zemlje, čija se kvaliteta, ugled ili druga svojstva u bitnom pripisuju njegovom zemljopisnom podrijetlu i kod kojeg se najmanje jedna faza proizvodnje odvija u točno određenom zemljopisnom području.

Uvjeti prihvatljivosti korisnika

Članak 4.

Prihvatljivi korisnici potpore su mikro, mala i srednja poduzeća, definirana člankom 2. Priloga I. Uredbe o poljoprivrednom izuzeću koja:

a) proizvode poljoprivredne proizvode namijenjene prehrani ljudi koji su navedeni u Prilogu I. Ugovora o Europskoj uniji i Ugovora o funkcioniranju Europske unije (2016/C 202/01) ili se najvećim dijelom od njih sastoje, a koji su zaštićeni oznakom izvornosti ili oznakom zemljopisnog podrijetla, i

b) su upisana u evidenciju izdanih Potvrda o sukladnosti proizvoda sa Specifikacijom proizvoda sukladno članku 95. stavku 7. Zakona o poljoprivredi (»Narodne novine«, br. 118/18., 42/20., 127/20. – USRH, 52/21., 152/22. i 152/24.) (u daljnjem tekstu: Zakon o poljoprivredi) i članku 24. Pravilnika o zaštićenim oznakama izvornosti, zaštićenim oznakama zemljopisnog podrijetla i zajamčeno tradicionalnim specijalitetima poljoprivrednih i prehrambenih proizvoda i neobveznom izrazu kvalitete »planinski proizvod« (»Narodne novine«, broj 38/19.) koje vodi Ministarstvo poljoprivrede, šumarstva i ribarstva (u daljnjem tekstu: Ministarstvo) u elektroničkom obliku.

Oblik i način dodjele potpore

Članak 5.

(1) Iznos potpore po pojedinom korisniku utvrđuje se razmjerno količini proizvoda za koje su u godini koja prethodi godini podnošenja zahtjeva izdane Potvrde o sukladnosti sa Specifikacijom proizvoda, a koji su evidentirani u Evidenciji izdanih Potvrda o sukladnosti, i to u iznosima kako slijedi:

− Istarski pršut – 1,70 eura po kilogramu

− Lički krumpir – 0,05 eura po kilogramu

− Poljički soparnik / Poljički zeljanik/ Poljički uljenjak – 2,00 eura po komadu

− Zagorski puran – 1,50 eura po kilogramu

− Varaždinsko zelje – 0,05 eura po kilogramu

− Krčki pršut – 1,70 eura po kilogramu

− Drniški pršut – 1,70 eura po kilogramu

− Ekstra djevičansko maslinovo ulje Cres – 1,30 eura po litri

− Ogulinski kiseli kupus/ Ogulinsko kiselo zelje – 0,10 eura po kilogramu

− Dalmatinski pršut – 1,70 eura po kilogramu

− Baranjski kulen – 1,90 eura po kilogramu

− Neretvanska mandarina – 0,10 eura po kilogramu

− Slavonski kulen / Slavonski kulin – 1,90 eura po kilogramu

− Paška janjetina – 1,50 eura po kilogramu

− Šoltansko maslinovo ulje – 1,30 eura po litri

− Krčko maslinovo ulje – 1,30 eura po litri

− Korčulansko maslinovo ulje – 1,30 eura po litri

− Istra – 1,30 eura po litri

− Slavonski med – 0,80 eura po kilogramu

− Lička janjetina – 1,50 eura po kilogramu

− Zagorski mlinci – 0,20 eura po kilogramu

− Rudarska greblica – 1,00 euro po komadu

− Varaždinski klipič – 0,04 eura po komadu

− Bjelovarski kvargl – 2,00 eura po kilogramu

− Paški sir – 4,15 eura po kilogramu

− Malostonska kamenica – 0,05 eura po komadu

− Dalmatinska pečenica – 1,00 eura po kilogramu

− Dalmatinska panceta – 1,00 eura po kilogramu

− Brački varenik – 4,00 eura po litri

− Lički škripavac – 2,00 eura po kilogramu

− Bračko maslinovo ulje – 1,30 eura po litri

− Zagorski bagremov med – 0,80 eura po kilogramu

− Zagorski štrukli / Zagorski štruklji – 0,20 eura po kilogramu

− Samoborska češnjovka / Samoborska češnofka – 1,00 eura po kilogramu

− Meso istarskog goveda – boškarina – 0,30 eura po kilogramu

− Lumblija – 0,40 eura po kilogramu

− Goranski medun – 0,80 eura po kilogramu

− Dalmatinska janjetina – 1,50 eura po kilogramu

− Slavonska kobasica – 1,00 eura po kilogramu

− Komiški rogač – 0,10 eura po kilogramu

− Varaždinsko bučino ulje – 1,30 eura po litri

− Meso crne slavonske svinje – 0,30 eura po kilogramu

− Istarski med – 0,80 eura po kilogramu

− Dalmatinski med – 0,80 eura po kilogramu

− Ludbreški hren – 0,10 eura po kilogramu

− Novigradska dagnja – 0,30 eura po kilogramu

− Meso turopoljske svinje – 0,30 eura po kilogramu

− Međimursko meso ´z tiblice – 1,00 eura po kilogramu.

(2) Za proizvode za koje je jedinični iznos određen u eurima po kilogramu, a koji se u postupku certifikacije evidentiraju po komadu, potpora se računa kao umnožak iznosa potpore po kilogramu i mase proizvoda sukladno specifikaciji proizvoda kako slijedi:

− Istarski pršut – 7,00 kg

− Zagorski puran – 4,50 kg

− Krčki pršut, Drniški pršut, Dalmatinski pršut – 6,50 kg

− Baranjski kulen – 0,80 kg

− Paška janjetina – 7,00 kg

− Lička janjetina – 15,00 kg

− Međimursko meso 'z tiblice – 1,00 kg

− Bjelovarski kvargl – 0,085 kg

− Paški sir – 2,65 kg

− Zagorski štrukli/Zagorski štruklji – 0,0875 kg

− Slavonska kobasica – 0,45 kg

− Meso crne slavonske svinje – 135,00 kg žive težine.

(3) Iznos potpore po korisniku ne može biti veći od 100.000,00 eura u jednoj godini provedbe Programa.

(4) Ukoliko se nakon zaprimanja svih pristiglih zahtjeva koji zadovoljavaju kriterije za potporom, utvrdi da je ukupni odobreni iznos svih zahtjeva veći od iznosa osiguranog u Državnom proračunu za ovu namjenu, odobreni iznos potpore po korisniku razmjerno će se umanjiti.

Način i rokovi podnošenja zahtjeva

Članak 6.

(1) Podnositelj Zahtjeva za potporu (u daljnjem tekstu: Zahtjev) označava i potvrđuje potporu za koju podnosi Zahtjev putem AGRONET-a zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Uz označenu potporu na AGRONET-u podnositelj Zahtjeva dužan je u ZIP datoteku priložiti popunjeni obrazac Zahtjeva ovjeren potpisom za fizičke osobe odnosno potpisom i pečatom za pravne osobe.

(3) Obrazac Zahtjeva iz stavka 2. ovoga članka, kao i upute za popunjavanje i prilaganje u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(4) Podnositelj Zahtjeva u Zahtjevu potvrđuje da:

– su podaci navedeni u Zahtjevu i Izjavama istiniti,

– je upoznat s odredbama Programa i ovoga Pravilnika

– ne postoje poslovni subjekti s kojima je povezan vlasničkim ili drugim odnosima odnosno da postoje poslovni subjekti s kojima je povezan vlasničkim ili drugim odnosima.

(5) Po označavanju potpore sukladno stavku 1. ovoga članka i učitavanju Zahtjeva sukladno stavku 2. ovoga članka podnositelj Zahtjeva dužan je ispisati obrazac s AGRONET-a na kojem je označena potpora, isti ovjeriti potpisom za fizičke ili potpisom i pečatom za pravne osobe kojim jamči za istinitost i točnost dokumentacije dostavljene putem AGRONET-a i dostaviti ga u zatvorenoj omotnici s nazivom i adresom podnositelja Zahtjeva napisanima na poleđini, preporučenom poštom s povratnicom na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom »Program potpore za sufinanciranje troškova proizvodnje hrvatskih poljoprivrednih i prehrambenih proizvoda registriranih u sustavu kvalitete ZOI ili ZOZP za razdoblje do 2027. godine« ili osobno na prijemnom odjelu (pisarnica) Agencije za plaćanja.

(6) Datum slanja obrasca iz stavka 5. ovoga članka smatra se datumom podnošenja Zahtjeva u smislu ovoga Pravilnika.

(7) Podnositelji koji nemaju pristup AGRONET-u, a žele podnijeti Zahtjev, dužni su najkasnije 15 dana prije podnošenja Zahtjeva Agenciji za plaćanja dostaviti osobno ili preporučenom pošiljkom, popunjen obrazac Zahtjeva za upis u evidenciju korisnika Zajedničke organizacije tržišta s valjanom e-mail adresom.

(8) Po dostavi obrasca iz stavka 7. ovoga članka Agencija za plaćanja će podnositelju Zahtjeva na e-mail adresu navedenu na obrascu dostaviti pristupne podatke i omogućiti pristup AGRONET-u.

(9) Zahtjev iz stavka 1. ovoga članka podnosi se u razdoblju od 25. kolovoza do 25. rujna za svaku godinu trajanja Programa.

Administrativna kontrola

Članak 7.

(1) Ministarstvo poljoprivrede, šumarstva i ribarstva podatke iz članka 5. stavka 1. i stavka 2. ovoga Pravilnika dostavlja Agenciji za plaćanja u elektroničkom obliku.

(2) Agencija za plaćanja provodi administrativnu obradu Zahtjeva u skladu sa člankom 140. Zakona o poljoprivredi.

(3) Agencija za plaćanja provodi administrativnu kontrolu Zahtjeva na temelju:

− uvjeta prihvatljivosti za ostvarivanje prava na potporu navedenih u Programu i ovome Pravilniku i

− drugih podataka iz internih baza i registara drugih tijela državne uprave i agencija.

(4) Prihvatljivim se smatraju isključivo Zahtjevi podneseni na način propisan u članku 6. ovoga Pravilnika.

(5) Zahtjevi iz članka 6. ovoga Pravilnika, podneseni izvan roka propisanog u članku 6. stavku 9. ovoga Pravilnika, neće se razmatrati.

(6) Zahtjevi podneseni sukladno članku 6. ovoga Pravilnika na kojima je podnositelj potvrdio da postoje i da ne postoje poslovni subjekti s kojima je povezan vlasničkim ili drugim odnosima odnosno na kojima je izabrao više od jedne tvrdnje neće se smatrati valjanima te neće biti uzeti u obzir pri administrativnoj kontroli i odobravanju potpore.

(7) U slučaju da se tijekom administrativne kontrole utvrdi da Zahtjev nije dostavljen Agenciji za plaćanja sukladno članku 6. ovoga Pravilnika i/ili da nije priložena potrebna dokumentacija propisana u članku 6. ovoga Pravilnika podnositelj Zahtjeva će biti isključen iz ostvarivanja prava na potporu iz Programa.

(8) U slučaju da se tijekom administrativne kontrole utvrdi da su informacije na Zahtjevu iz članka 6. stavka 1. ovoga Pravilnika vezane uz poslovne subjekte koji su međusobno povezani vlasničkim ili drugim odnosima, dostavljene od strane podnositelja neistinite ili netočne, svi podneseni Zahtjevi povezanih subjekata podnositelja bit će odbijeni, a podnositelji isključeni iz ostvarivanja prava na potporu iz Programa.

(9) Agencija za plaćanja na temelju rezultata provedene administrativne kontrole donosi:

a) Odluku o odobrenju isplata korisnicima, koji su udovoljili uvjetima ovoga Pravilnika, koja sadrži i obavijest da mu je dodijeljena potpora male vrijednosti u skladu s Uredbama iz članka 2. ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima, koji neudovoljavaju propisanim uvjetima.

(10) Agencija za plaćanja Odluke iz stavka 9. ovoga članka podnositeljima zahtjeva dostavlja u skladu s člankom 15. stavkom 2. Zakona o putem AGRONET-a.

(11) Podnositeljima koji nisu postupili u skladu sa stavkom 4. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09. i 110/21.).

Dopuna i/ili ispravak Zahtjeva

Članak 8.

Ukoliko je Zahtjev nepotpun ili ukoliko su potrebne ispravke ili dodatna obrazloženja vezana uz dostavljenu dokumentaciju, Agencija za plaćanja će kontaktirati podnositelja zahtjeva i zatražiti dopunu, ispravke ili dodatna obrazloženja dokumentacije, a podnositelj je isto dužan dostaviti u roku od tri dana od dana zaprimanja zahtjeva za dopunu, ispravak ili dodatna obrazloženja.

Povrat potpore

Članak 9.

(1) Agencija za plaćanja će odlukom o povratu sredstava od korisnika zahtijevati povrat neopravdano isplaćenih sredstava ako se utvrdi administrativna pogreška i/ili ako je korisnik nezakonito ostvario pravo na isplatu novčanih sredstava.

(2) Povrat sredstava i poravnanje računa provode se u skladu s člancima 144., 145. i 146. Zakona o poljoprivredi.

Žalbe

Članak 10.

Na odluke iz članka 7. stavka 9. ovoga Pravilnika može se podnijeti žalba Ministarstvu poljoprivrede, šumarstva i ribarstva u skladu s člankom 15. stavkom 5. Zakona o poljoprivredi.

Zaštita osobnih podataka

Članak 11.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119/1, 4. 5. 2016.).

Stupanje na snagu

Članak 12.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/25-01/172
 Urbroj: 525-13/859-25-9
 Zagreb, 11. srpnja 2025.

Potpredsjednik Vlade
 i ministar
 David Vlajčić, v. r.